**ПРОЕКТ НА НАРЕДБА ЗА ИЗМЕНЕНИЕ**

**НА НАРЕДБА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА ВЕНЕЦ**

 На основание чл. 21, ал. 2 от Закона за местното самоуправление и местната администрация, чл. 26 и чл. 28 от Закона за нормативните актове и във връзка с чл. 76 - 79 от Административно процесуалния кодекс, предлагам на вниманието на жителите на община Венец в 30-дневен срок, **считано от 22.01.2019 г**. да депозират становища, предложения, препоръки и др. по проекта на Наредбата в деловодството на Общински съвет при община Венец или на email: obs\_vn@abv.bg

**МОТИВИ**

**КЪМ ПРОЕКТ НА НАРЕДБА ЗА ИЗМЕНЕНИЕ**

**НА НАРЕДБА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА ВЕНЕЦ**

(съгласно изискванията на чл.28 от ЗНА)

**1. Причини, налагащи приемането на актуализация, изменението на правилника:**

С приемане на Решение за отмяна на Раздел VІІІ „Такси за детски градини” в Наредбата за определяне и администриране на местните такси и цени на услуги на територията на община Венец се цели да се облекчат родителите на децата, които посещават целодневните детски градини на територията на общината.

**2. Цели които се поставят:**

В предлагания проект за отмяна на заплащане на такси в целодневните детски градини се цели подпомагане на семейства на деца подлежащи на задължително обучение и възпитание в детските градини на територията на общината.

**3. Финансови и други средства, необходими за прилагането на новата уредба.**

 За прилагане на настоящата промяна в наредбата ще са необходими допълнителни финансови средства от местни приходи за компенсиране на досега събираните такси, които са в размер около 24 000 лв. Същите се предвижда да бъдат осигурени чрез новата концепция за определяне на данъка върху превозните средства.

**4. Очаквани резултати от прилагането, включително финансови, ако има такива.**

 С настоящето предложение на Наредбата се очаква увеличаване на посещаемостта в целодневните детски градини.

**5. Анализ на съответствие с правото на Европейския съюз и правото на РБългария.**

 Предлаганият текст за промяна в Наредбата е в съответствие с нормативните актове от по висока степен, както и с тези на европейското законодателство.

**6. Фактически основания:**

Необходимост от предприемане на мероприятия, свързани с решаване на социалните проблеми на населението в община Венец.

**7. Правни основания**

Чл.21, ал.2 от ЗМСМА

**ПРОЕКТ ЗА РЕШЕНИЕ:**

На основание чл.21, ал.2 от ЗМСМА , чл.8 от Закона за нормативните актове Общински съвет – Венец приема изменение наНаредбата за определяне и администриране на местните такси и цени на услуги на територията на община Венец, както следва:

**Нов текст:** §1 Раздел VІІІ „Такси за детски градини” се отменя.

**Стар текст:** Раздел VІІІ „Такси за детски градини”

**Чл. 31г. (1).** **изм. Реш. № 223 от 18.12.2013 г.** За ползване на детски градини родителите или настойниците дължат месечни такси в размери, както следва:

1. **изм. Реш.№ 232/20.06.2017 г.** За детска градина – 35 лв.
2. За целодневна подготвителна група – 5 и 6 г. деца в детските градини – 10 лв.

**(2)** Размерът на таксата се заплаща с 50 на сто намаление за:

а) Деца на самотен родител;

б) Деца, на които двамата родители са редовни студенти;

в) Деца, отглеждани в приемни семейства;

г) Второто дете, когато две деца от едно семейство са приети в едно или в различни детски заведения;

д) Първото дете от многодетно семейство, а второто и следващото от многодетно семейство – със 75 на сто намаление, т.е. четвърт такса.

**(3)** Не се заплаща такса за:

а) Деца сираци и полусираци;

б) Деца със специални образователни потребности;

в) Деца на неизвестни родители;

г) Деца на загинали при производствени аварии и природни бедствия, децата на загинали при изпълнение на служебен дълг;

**(4)** През периода 01.06. до 15.09. родителите или настойниците на 5 и 6-годишните деца заплащат пълен размер такса от 35 лв., според присъствените дни на детето.

**т.1** **нова Реш.№ 232/20.06.2017 г.** Изключения от ал. 4 се допускат в случаите на повече от 22 последователни неучебни дни в рамките на учебното време през учебната година от 15 септември до 31 май на следващата календарна година.

**т.2 нова Реш.№ 232/20.06.2017 г.** В случаите на ал. 4, т. 1 родителите или настойниците на 5 и 6-годишните деца заплащат такса, съгласно ал. 1, т. 2.

**(5)** При остъствие на децата, таксата не се заплаща за времето, през което те ще отсъстват, при условие, че родителите предварително са уведомили писмено директора на детското заведение;

**(6)** За ползване на намаленията по ал. 2 и освобождаването от такса по ал. 3, родителите или настойниците подават декларация до директора на детското заведение. Декларацията, придружена с необходимите документи, доказващи преференцията, се завежда с входящ номер, който се предоставя на родителя /настойника/.

**(7)** Необходимите документи за плащане на такса в намален размер са:

а) копие от акт за раждане – в случаите по ал. 2, б. «а»;

б) служебна бележка от ВУЗ – в случаите по ал. 2, «б»;

в) документ, доказващ настаняването на детето в приемно семейство – за случаите по ал. 2, б. «в»;

г) служебна бележка от друга детска градина – в случаите по ал. 2, б. «г»;

д) копия от актовете за раждане на всички деца – в случаите по чл. 2, б. «д»;

**(8)** Необходимите документи за освобождаване от такса са:

а) копие от документа от ЛКК, ТЕЛК – за случаите по ал. 3, б. «б»;

б) копие от акт за раждане – за случаите по ал. 3, б. «в»;

в) копие от акт за смърт на единия /двамата/ родители – за случаите по ал. 3, б. «а» и «г»;

**(9)** Копията на представените документи по ал. 7 и ал. 8 се сверяват с оригиналните документи и се заверяват от директора на съответното заведение. Заверените копия остават към декларацията.

**(10)** Намалената такса се заплаща от началото на месеца, следващ месеца на подаването на декларацията. При неподаване на декларация по ал. 5 в определения срок, родителите (настойниците) заплащат такса в пълен размер.

**(11)** Таксите по този раздел се начисляват и събират от длъжностните лица в съответните заведения и се внасят в общинския бюджет до 10-то число на месеца, следващ месеца, за който се дължат.